**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.01.2025, ora 08:00 – 25.01.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 25.01.2025, ora 07:00**

**RÂURI**

**Debitele au fost relativ staționare**, exceptând râurile din bazinele hidrografice: Vișeu, Iza, Tur, Someș (exceptând râurile din bazinul Someșului Mic), Bistrița, Moldova, Suceava, bazinul superior al Mureșului și cursul superior al Prutului, unde au fost în creştere ca urmare a precipitațiilor căzute în interval, evoluției formațiunilor de gheață, cedării apei din stratul de zăpadă și propagării.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Suceava, Moldova, Bistrița, bazinele superioare ale Turului, Someșului Mare, Arieșului, pe cursurile superioare ale Trotuşului şi Putnei, cursul mijlociu al Siretului și mai mici (sub 30% din normalele lunare) pe râurile din bazinele hidrografice: Crasna, Barcău, Crișul Negru, Crișul Alb, Timiș, Moravița, Nera, Cerna, Vedea, Bârlad, Jijia, pe afluenții din bazinul inferior al Jiului, bazinul superior al Argeşului și pe unii afluenții din bazinul Oltului.

Formațiunile de gheață (gheață la maluri, pod de gheață) existente au fost, în general ,în diminuare, restrângere și eliminare.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi relativ staționare**, exceptând bazinul superior al Mureșului, cursurile mijlocii și inferioare ale Vișeului, Izei, Turului, Someșului, Bistriței, Moldovei, Sucevei și cursul superior al Prutului, unde vor fi în creștere ca urmare a propagării, cedării apei din stratul de zăpadă și evoluției formațiunilor de gheață.

Sunt posibile ușoare creșteri de debite și variații de niveluri pe unele sectoare de râu din zonele de deal și munte datorită cedării apei din stratul de zăpadă și a evoluției formațiunilor de gheață.

Formațiunile de gheață (gheață la maluri, pod de gheață) existente vor fi în general în diminuare, restrângere și eliminare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 24 – 25.01.2025 a fost în scădere, având valoarea de 4200 m3/s**, sub media multianuală a lunii ianuarie (4950 m3/s).

În aval de Porţile de Fier debitele au fost în scădere.

**Debitul la intrarea în țară (secțiunea Baziaș) va fi în scădere (4100 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 24.01.2025, ora 08:00 –25.01.2025, ora 06:00**

**ÎN ŢARĂ**

Valorile termice diurne s-au situat în continuare peste cele specifice datei în toată țara, dar mai ales în zona Munteniei unde abaterile pozitive față de norme au fost de până la 12...14 grade. Ziua, cerul a avut înnorări și au fost precipitații, pe arii extinse în toate regiunile, mixte la munte, predominant ploi în Transilvania și Moldova și doar ploi în restul teritoriului. Noaptea, aria nebulozității și a precipitațiilor s-a restrâns către est și sud-est, la munte au predominat ninsorile, în nordul și centrul Moldovei, precum și în estul Transilvaniei au fost precipitații mixte, iar în estul Munteniei și Dobrogea a plouat. Cantitățile de apă au depășit 10 l/mp, pe alocuri în Moldova. Izolat au fost consemnate depuneri de polei în județul Harghita. Vântul a suflat slab și moderat, cu intensificări în zona montană înaltă, cu rafale de peste 70...90 km/h, spulberând zăpada, iar la cote mai reduse, local și temporar în a doua parte a intervalului în sud-est și în zona deluroasă din sud, cu viteze de 40...50 km/h. Este strat de zăpadă la munte și măsura la ora 20.00 -în platformele stațiilor meteo- până la 81 cm în Munții Bucegi. Îndeosebi dimineața și noaptea a fost ceață, izolat asociată cu depunere de chiciură în cea mai mare parte a Crișanei, local în Banat și Moldova și pe arii restrânse în rest. Temperaturile maxime s-au încadrat între 2 grade la Darabani, Toplița, Joseni și Miercurea Ciuc și 16 grade Pătârlagele și Oltenița, iar la ora 6.00 se înregistrau valori termice cuprinse între -4 grade la Huedin și Apa Neagră și 6 grade la Sulina, Sfântu Gheorghe-deltă, Constanța-dig și Mangalia.

*Observații: de ieri dimineață, de la ora 6.00, au fost în vigoare 14 atenționări cod galben pentru fenomene meteorologice periculoase imediate, emise după cum urmează: 8 de SRPV Timișoara, 4 de SRPV Constanța, 1 de SRPV Cluj și 1 de SRPV Bacău.*

**LA BUCUREŞTI**

Valorile termice diurne au continuat să crească ușor și s-au situat cu mult peste cele specifice datei (abateri pozitive de 13...14 grade). Cerul a fost variabil, cu înnorări în prima parte a zilei și spre seară și noaptea când, temporar, a plouat slab. Vântul a suflat slab și moderat. Temperatura maximă a fost de 15 grade, iar la ora 6.00 se înregistrau 2 grade la stația meteo Băneasa, 3 grade la Afumați și 4 grade la Filaret.

**3. Prognoza meteorologică în intervalul 25.01.2025, ora 08:00 –26.01.2025, ora 08:00**

**ÎN ŢARĂ**

Vremea va fi mai caldă decât în mod obișnuit pentru această perioadă. Cerul va fi variabil, cu înnorări în sud-est unde, mai ales în primele ore, pe arii restrânse va ploua slab. Dimineața și noaptea, în zonele joase îndeosebi din vest, centru și est local va fi ceață (izolat persistentă) posibil asociată cu burniță. Vântul va sufla slab și moderat, cu ușoare intensificări în timpul zilei în sud-estul teritoriului. Temperaturile maxime se vor încadra între 4 și 13 grade, mai coborâte în zonele cu ceață persistentă, iar cele minime vor fi cuprinse între -5 și 6 grade, cu valori mai mici în depresiunile din estul Transilvaniei.

**LA BUCUREŞTI**

Vremea va fi mai caldă decât în mod obișnuit pentru ultima decadă a lunii ianuarie. Cerul va deveni variabil, însă dimineața și noaptea probabilitatea de ceață va fi ridicată. Vântul va sufla slab până la moderat. Temperatura maximă se va situa în jurul valorii de 10 grade, iar cea minimă va fi de -1...1 grad.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia pentru Protecţia Mediului*** ***Dâmbovița*** informează despre producerea, la data de 24.01.2025, la ora 16:40, unui incendiu în localitatea Mavrodin, oraș Răcari, județul Dâmbovița. A ars o cantitate de aproximativ 300 kg de deșeuri și vegetație uscată pe o suprafață de 150 mp. I.S.U. Dâmbovița a intervenit pentru stingerea incendiului. Lichidarea incendiului a fost anunțată la ora 17:05.

1. **În domeniul solului şi vegetaţiei**

***Administrația Rezervației Biosferei Delta Dunării*** informează despre producerea, la data de 23.01.2025, ora 10:00, unui incendiu de vegetație uscată (stuf și papură) în zona cuprinsă între lacul Roșu, lacul Lumina și lacul Vătafu, pe raza Districtului Ecologic Sulina, județul Tulcea. Incendiul s-a stins de la sine la data de 23.01.2025, în jurul orei 16:00. A fost afectată o suprafaţă de circa 60 ha. Nu s-au observat mortalităţi la păsări sau mamifere sălbatice.

***Administrația Rezervației Biosferei Delta Dunării*** informează despre producerea, la data de 23.01.2025, ora 13:00, unui incendiu de vegetație uscată (stuf și papură) în zona grindurilor Ivancea și Roșu, pe raza Districtului Ecologic Caraorman, județul Tulcea. Incendiul s-a stins de la sine în data de 24.01.2025, în jurul orei 03:00. A fost afectată o suprafaţă de circa 120 ha. I.S.U. Crișan a acționat pentru protecția satului de vacanță Crișan. Nu s-au observat mortalităţi la păsări sau mamifere sălbatice.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

DIRECȚIA COMUNICARE ȘI DIGITALIZARE